Igor Taro

Siseminister

.02.2026

**Kirjalik Jeffrey Epsteini toimikute avalikustamise kohta**

Austatud siseminister

Viimastel kuudel avalikuks tulnud Jeffrey Epsteini toimikud on põhjustanud ülemaailmset šokki. Dokumentidest joonistub välja süstemaatiline ning jõhker laste ja naiste ärakasutamine ning võimalik rahvusvaheline inimkaubanduse ja mõjuvõrgustike süsteem. Avalikustatud materjalides esinevad avaliku elu tegelaste nimed erinevatest riikidest, mistõttu on mitmed riigid alustanud täiendavaid uurimisi, et selgitada välja võimalikud seosed, kuriteod ning julgeolekuriskid.

Ka Eesti on nimetatud riigina, kust võis Jeffrey Epsteinile leida võimalikke ohvreid. Lisaks on Kaitsepolitseiameti endine peadirektor Arnold Sinisalu juhtinud tähelepanu vajadusele uurida, kas Eestis võib olla isikuid, kes on nimetatud dokumentide tõttu potentsiaalselt šantažeeritavad, mis omakorda kujutab endast ohtu riigi julgeolekule.

Arvestades teema äärmist tõsidust, avalikku huvi ning võimalikke julgeolekumõjusid, siis on oluline, et käsitleksime seda küsimust läbipaistvalt, süsteemselt ja otsustavalt. On äärmiselt oluline, et Eesti riik näitaks üles selget poliitilist tahet kaitsta inimõigusi, ohvreid ning riigi julgeolekut.

Tulenevalt eeltoodust palun Teilt vastuseid Riigikogu kodu- ja töökorra seaduse § 147 alusel järgmistele küsimustele:

1. Kas Eesti julgeoleku- ja õiguskaitseasutused (sh KAPO ja prokuratuur) töötavad läbi avalikustatud Jeffrey Epsteini toimikuid ja nendes sisalduvat teavet, mis võib puudutada Eestit või Eesti kodanikke? Kui jah, siis millises mahus ja milliste asutuste koostöös?
2. Kas Eesti ametiasutused on seni tuvastanud võimaliku võrgustiku, üksikisikuid või muid seoseid, mis viitaksid Eesti seotusele Jeffrey Epsteini tegevuse, võimalike ohvrite värbamise või muu kuritegeliku tegevusega?
3. Kas avalikustatud materjalidest on ilmnenud asjaolusid, mis annaksid aluse kriminaalmenetluse alustamiseks Eestis või rahvusvahelise õigusabi taotlemiseks?  
   Kui jah, siis millised on olnud seni tehtud sammud?
4. Kas Eesti on pöördunud Ameerika Ühendriikide või teiste riikide poole täiendava informatsiooni saamiseks seoses Jeffrey Epsteini toimikutes avaldatud andmetega, mis võivad puudutada Eestit? Kui ei, siis miks mitte ning kas selline samm on kaalumisel?
5. Milliseid edasisi samme peab Vabariigi Valitsus vajalikuks, et hinnata ja maandada võimalikke julgeolekuriske, sealhulgas võimaliku šantažeeritavuse, inimkaubanduse või mõjuvõrgustike olemasolu Eestis?

Lugupidamisega

(allkirjastatud digitaalselt)

Andre Hanimägi

Riigikogu liige